CELEX: C2005/093/68
Language: lt
Date: 2005-04-16 00:00:00
Title: Byla T-48/05 Yves Franchet ir Daniel Byk 2005 m. sausio 28 d. pareikštas ieškinys Europos Bendrijų Komisijai

16.4.2005   
            
            
               LT
            
            
               Europos Sąjungos oficialusis leidinys
            
            
               C 93/36
            
         Yves Franchet ir Daniel Byk 2005 m. sausio 28 d. pareikštas ieškinys Europos Bendrijų Komisijai
   (Byla T-48/05)
   (2005/C 93/68)
   Proceso kalba: prancūzų
   2005 m. sausio 28 d. Europos Bendrijų Pirmosios instancijos teisme buvo pareikštas Yves Franchet, gyvenančio Nicoje (Prancūzija), ir Daniel Byk, gyvenančio Liuksemburge, atstovaujamų advokatų Georges Vandersanden ir Laure Levi, ieškinys Europos Bendrijų Komisijai.
   Ieškovai Pirmosios instancijos teismo prašo:
   
               —
            
            
               priteisti iš Komisijos dėl padarytų pažeidimų ieškovų patirtą materialinę ir moralinę žalą, kuri negalutiniu vertinimu apytiksliai lygi vienam milijonui eurų;
            
         
               —
            
            
               priteisti iš Komisijos bylinėjimosi išlaidas.
            
         Ieškinio pagrindai ir pagrindiniai argumentai
   OLAF apkaltino ieškovus padarius nusikaltimus, susijusius su kai kurių Eurostat bylų tvarkymu. Ieškovai teigia, kad priemonės, kurių vėliau ėmėsi Komisija, neatitinka proceso normų ir pažeidžia jų pagrindines teises.
   Ieškovų manymu, OLAF padarė pažeidimų perduodama su kaltinimu susijusią medžiagą Prancūzijos ir Liuksemburgo teisėsaugos institucijoms apie tai neinformavusi ieškovų arba Komisijos, pažeidė konfidencialumo principą, nesilaikė nekaltumo prezumpcijos, gero administravimo principo ir Reglamento 1073/1999 (1) 9 straipsnio, pažeidė teisę būti išklausytam ir pareigą pagrįsti sprendimus. Be to, ieškovai nurodo, kad OLAF neleido susipažinti su kai kuriais dokumentais ir galiausiai teigia, kad OLAF procedūros nebuvo atliekamos per protingą terminą ir pažeidė Reglamento 1073/1999 6 ir 11 straipsnius.
   Be to, ieškovai teigia, kad Komisija padarė pažeidimų neužtikrindama konfidencialumo ir pažeisdama jų pagrindines teises, konkrečiai, teisę į gynybą ir nekaltumo prezumpcijos principą. Ieškovai taip pat tvirtina, kad Komisija elgėsi prieštaringai ir padidino procedūrų skaičių, pažeidė gero administravimo principą ir galiausiai neleido susipažinti su Komisijos turimais OLAF dokumentais.
   Ieškovai nurodo, kad dėl šių pažeidimų jie patyrė moralinę ir materialinę žalą.
   
      (1)  1999 m. gegužės 25 d. Europos Parlamento ir Tarybos reglamentas (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų (OL L 136, 1999 5 31, p. 1)